Hedensted: Stod du og manglede varer i din butik eller kolleger på kontoret i tirsdags, så var du ikke alene.

Det gik nemlig ikke kun ud over 24 ton mandariner, at en lastbil tirsdag morgen forulykkede på E45 ved Hedensted. Dansk Industri har regnet på, hvad det har betydet af tab for virksomheder, transportfirmaer og privatpersoner, at motorvejen på den måde var spærret i syv timer. Regnestykket løber op i 12-15 mio. kr.

- Når vi har lavet regnestykke ved denne ulykke, er det fordi, E45 er den store centrale trafikkorridor i Østjylland, så det koster rigtig meget, hver gang den er lukket, fortæller Michael Svane, der er direktør i DI Transport.

DI har baseret beregningen på nogle enhedspriser fra Transportministeriet, der viser værdien af en time for køretøjer som personbiler, lastbiler og varebiler. DI har derefter beregnet, hvor mange biler, der omtrent skulle passere motorvejen i de syv timer, vejen var lukket.

- Vi har kigget på, hvilke konsekvenser, det har for virksomhederne, at chaufførerne eksempelvis opbruger deres køretid, mens de sidder i kø, eller at varer ikke når frem som aftalt, siger Michael Svane.

Resultatet lander altså på 12 til 15 mio. kr., og det er alt for meget, mener DI.